હા, હું અંધકાર છું. મને સદીઓથી નકારાત્મક ભાવનાઓના પ્રતિરૂપે જ નવાજવામાં આવે છે. શાસ્ત્રોએ મારાથી દૂર ભાગવાની વાત કહી છે, પ્રભુ પાસે પણ એવી જ પ્રાર્થનાઓ કરવામાં આવે છે કે હે પ્રભુ, અમને અંધકારમાંથી પ્રકાશ તરફ લઈ જાઓ. મારી તરફ તો કોઈ જોવા – આવવા જ માંગતુ નથી. જાણે કે હું અનાથ, બધાની અનિચ્છાઓ છતાં કોણ જાણે ક્યાંથી અહીં ટપકી પડ્યો. કોઈ મને અપનાવવા જ નથી માંગતું પણ હું ન અનાથ છું ન ખોટો. હું તો અનાદિકાળ છું, હું કદી જનમ્યો નથી કે કદી મર્યો નથી. જ્યારે કાંઈ નહોતું ત્યારે પણ હું હતો અને જ્યારે કાંઈ નહીં હોય ત્યારે પણ મારૂ અસ્તિત્વ તો હશે જ.